Predkladacia správa

Materiál je vypracovaný  na základe uznesenia  vlády Slovenskej republiky č. 498  z 29. júna 2005, časť B bod B4. Súčasťou tohto uznesenia je aj prijatie národnej stratégie protidrogovej politiky spoločnosti, vyjadrenej Národným programom boja proti drogám na obdobie 2004 – 2008. Prijatá stratégia sa opiera o zásady a princípy doposiaľ realizovanej protidrogovej politiky spoločnosti a prijatých medzinárodných záväzkov v oblasti boja proti drogám. Zohľadňuje skúsenosti získané pri realizácii protidrogovej stratégie za obdobie 1995 – 2003. Zameriava sa na omamné a psychotropné látky v zmysle medzinárodných dohovorov OSN z rokov 1961, 1978 a 1986 o drogách a psychotropných látkach. Opiera sa o poznatky získané realizáciou Akčného plánu boja proti drogám Európskej únie na obdobie 2000 - 2004 a je v súlade so závermi 20. osobitného Valného zhromaždenia OSN ku drogám, ktoré sa konalo v júni 1998  v New Yorku. Reaguje na zmeny trendov a rastúcu hrozbu zvýšeného užívania kanabisu, výroby a zneužívania nových vzoriek, najmä syntetických drog.  Vytvára prostredie pre uplatňovanie potrebných metód účinného predchádzania vzniku a šírenia drogových závislostí, potláčanie výroby, tranzitu a obchodu s drogami. Dôraz kladie na prijatie zodpovednosti celej spoločnosti za riešenie úloh spojených s bojom proti drogovému nebezpečenstvu a vytvorenie finančne stabilného prostredia.

Cieľom protidrogovej stratégie je v súlade s medzinárodnými záväzkami skvalitniť podmienky pre realizáciu progresívneho a kvalitného systému v oblasti znižovania dopytu a ponuky po drogách v daných kultúrnych, sociálnych a ekonomických podmienkach, mobilizáciu aktivít a zvýšenie participácie na plnení úloh v oblasti boja proti drogám na regionálnej a miestnej úrovni v súlade s postavením orgánov územnej samosprávy v procese realizácie stratégie protidrogovej politiky. Posilňuje sa úloha mimovládnych organizácií a občianskych aktivít a potreba aktívneho zapájania sa občianskej spoločnosti do riešenia protidrogového problému. Významným zámerom prijatej stratégie je budovanie a podpora kapacít a zvyšovanie podielu regionálnych a miestnych zdrojov. Vytvorenie systému stabilného finančného zabezpečenia je jednou z podmienok pre tvorbu a realizáciu zámerov prijatej protidrogovej politiky a stratégie spoločnosti. Je žiaduce definovať finančné potreby protidrogovej politiky, vytvoriť nástroje a mechanizmy ich tvorby a udržania. Súčasný spôsob financovania vyžaduje prestavbu a vytvorenie nového systému financovania programov protidrogovej politiky i s ohľadom na uskutočnenú reformu štátnej správy a prenos výkonu štátnej správy na orgány samosprávy. Finančné prostriedky vyčleňované prostredníctvom štátneho rozpočtu na protidrogovou politiku nie sú dostatočné a stabilné. To má vplyv nielen na rozvoj nových programov, ale i kvalitu a efektivitu poskytovaných služieb. Predpokladom stability poskytovania finančných zdrojov pre oblasť protidrogovej stratégie je o. i. vypracovanie zásad (kritérií) financovania protidrogovej stratégie. Podkladom pre vypracovanie časti I. predkladaného materiálu sa stali výsledky štúdie „Sociálne a ekonomické náklady spojené so zneužívaním drog v Slovenskej republike“ realizovanej v rámci twinningového projektu na Generálnom sekretariáte Výboru ministrov pre drogové závislosti a kontrolu drog a ukončenej v závere roku 2005.

Predkladaný materiál sa môže stať impulzom pre tvorbu efektívneho a prehľadného systému financovania protidrogovej politiky štátu. Snahou je vybudovať dlhodobo stabilný systém finančného zabezpečenia realizácie zámerov a úloh protidrogovej stratégie štátu vyjadrenej Národným programom boja proti drogám a zmena v systéme prideľovania a prerozdelenia finančných prostriedkov so zohľadnením potrieb orgánov samosprávy. Avšak v súlade s ich participáciou na vytváraní potrebných finančných zdrojov. Navrhované zásady predpokladajú ich ďalšie rozpracovanie. 

Predkladaný materiál  bol predmetom medzirezortného pripomienkového konania. Zásadné pripomienky príslušných rezortov boli akceptované a zapracované. Vzhľadom na predpokladané ďalšie rozpracovanie navrhovaných zásad a ich následné predloženie na rokovanie vlády Slovenskej republiky, nemá materiál v predkladanej podobe finančný, ekonomický, environmentálny vplyv, vplyv na zamestnanosť a podnikateľské prostredie. 

Materiál pred predložením na rokovanie vlády SR bol v zmysle čl. 2 bod 3 Smerníc na prípravu a predkladanie materiálov na rokovanie vlády SR posúdený v poradnom orgáne vlády pre drogovú problematiku – Výbore ministrov pre drogovú problematiku a kontrolu drog a pripomienky boli zapracované.